ועדת הכלכלה, כנסת 24, פרוטוקול מספר 16, 2021-09-05 13:30

מיכאל ביטון: אני פותח את ישיבת ועדת הכלכלה בנושא הצעת תקנות תכנון משק החלב (מנגנון לעדכון מחירים מזעריים של ליטר חלב) (הוראת שעה), התשפ"א-2021.

מיכאל ביטון: היועץ המשפטי הקבוע של הוועדה, איתי עצמון, לא מרגיש טוב, אנחנו מאחלים לו רפואה שלמה.

מיכאל ביטון: מחליפה אותו עו"ד אביגל כספי.

מיכאל ביטון: אבקש ממנה לתת פתיח על התקנות האלה ואחרי כן נשמע את אנשי המקצוע הרלוונטיים.

מיכאל ביטון: בבקשה.

אביגל כספי: אני יכולה להציג את התקנות אבל בדרך כלל אנשי המקצוע מציגים.

מיכאל ביטון: בבקשה, גם בסדר גמור.

מיכאל ביטון: רק תציגו את עצמכם.

אסף לוי: תודה רבה, אדוני היושב-ראש, גברתי מנהלת הוועדה, היועצת המשפטית, חברת הכנסת שפק.

אסף לוי: אדוני היושב-ראש, אנחנו מבקשים להביא לאישור הוועדה את תקנות תכנון משק החלב (מנגנון מחירים) בעקבות תיקון החוק שאושר בכנסת ב-4 באוגוסט ופורסם ברשומות ב-5 באוגוסט, תיקון חקיקה שנולד בהסכם בין משרד החקלאות ומשרד האוצר ונציגי החקלאים, מה שנקרא "הסכם ענפי בענף החלב", לייעול הענף, פתיחתו לייבוא ושימור מנגנון מחיר המטרה שהיה בתוקף במשך שמונה שנים, מכינונו של חוק החלב.

אסף לוי: במקביל לקבוע שמחירי החלב הגולמי ייקבעו לפי רפתות של מעל 700,000 ליטר.

אסף לוי: תיקון התקנות כולל שני תיקוני סעיפים.

אסף לוי: מטרת התיקון היא להסדיר את תוקפה של הוראת השעה, שמאריכה עד סוף שנת 2023 את מנגנון מחיר המטרה ונותנת אפשרות לשרים להאריך את זה בשנתיים נוספות, עד סוף שנת 2025, כמובן באישור ועדת הכלכלה, ומאפשרת את קביעת מנגנון מחיר המטרה ברפתות של מעל 700,000 ליטר.

אסף לוי: הכול בהתאם לסיכום בין המשרדים ובהסכמת החקלאים.

מיכאל ביטון: יפה, זה דוגמה לרפורמה שהיא בהסכמה.

אסף לוי: איך אומרים ב"קופה ראשית": מיני רפורמה.

מיכאל ביטון: יפה שיש הסכמה והעסק דופק.

מיכאל ביטון: אנחנו מקווים שגם ברפורמות שנביא פה נגבש הסכמות רחבות בהמשך.

מיכאל ביטון: יפה.

אסף לוי: ברשותך, לבקשת היועצת המשפטית בנוסח שהוצג לוועדה נערכו כמה שינויים.

אסף לוי: נקרא את הנוסח המקורי שהוצג בפני הוועדה ואז את הנוסח עם השינויים.

אסף לוי: תקנות תכנון משק החלב (מנגנון לעדכון מחירים מזעריים של ליטר חלב) (הוראת שעה), התשפ"ב-2021 "בתוקף סמכותנו לפי סעיף 44(ב)(1), (3) ו-(4) לחוק תכנון משק החלב, התשע"א-2011 (להלן – החוק), ובאישור ועדת הכלכלה של הכנסת, אנו מתקינים תקנות אלה:

אסף לוי: תקנה 1 – הוראות שעה (א) על אף האמור בתקנות תכנון משק החלב (מנגנון לעדכון מחירים מזעריים של ליטר חלב), התשע"ב-2012 (להלן – התקנות העיקריות), בתקופה שמיום תחילתן של תקנות אלה עד יום י"ט בטבת התשפ"ד (31 בדצמבר 2023), יראו כאילו בתקנה 6(א) לתקנות העיקריות – (1) בפסקה (1), בסופה בא "חישוב עלות כאמור יתבסס על תוצאות הסקר ביחס לרפתות של יצרנים שמכסתם היא בהיקף של 700 אלף ליטר או יותר"; (2) בפסקה (2), אחרי "על פי תוצאות הסקר;" בא "חישוב עלות כאמור יתבסס על תוצאות הסקר ביחס לרפתות של יצרנים שמכסתם היא בהיקף של 700 אלף ליטר או יותר".

אסף לוי: (ב) על אף האמור בתקנה 7(4) לתקנות העיקריות – לעניין הרבעון השלישי והרבעון הרביעי של שנת 2021, ועדת היישום תחשב את המחיר הרבעוני לליטר חלב בכל אחד מהם, לפי האמור בתקנה האמורה בהפחתת 2.8 אגורות; נוסף על האמור, חישוב המחיר הרבעוני לליטר לרבעון השלישי לפי תקנת משנה זו יבוצע ביום הראשון לאותו רבעון; לעניין זה, "ועדת היישום" – כמשמעותה בתקנה 4 לתקנות העיקריות.

אסף לוי: תקנה 2 – תחילה תחילתן של תקנות אלה ביום כ"א בתמוז התשפ"א (1 ביולי 2021).

אסף לוי: " ברשותך, אדוני היושב-ראש, עוד הסבר אחד.

אסף לוי: מאחר וההסכם נכנס לתוקף בינואר 2021 והתקנות יקבלו תחולה רטרואקטיבית מיולי 2021, בהסכמה עם החקלאים אנחנו מחזירים את ההפחתה שהייתה אמורה להיות בינואר 2021 ובאפריל 2021 שתהיה ברבעון השלישי והרביעי.

אסף לוי: כלומר ההפחתה שהייתה אמורה להיות ברבעון הראשון והשני תהיה בהתאמה ברבעון השלישי והרביעי.

אסף לוי: זה ה-2.8 אגורות שמצוינים בתקנת משנה (ב).

מיכאל ביטון: הבנתי.

מיכאל ביטון: אתה מתקן את זה על העבר בשיעור מופחת בהווה.

אסף לוי: וכמובן הכול בהסכמה.

אסף לוי: זה בשורה לציבור כי זה יצמצם או ימנע את עליית מחיר המטרה.

מיכאל ביטון: בסך הכול אני רואה שגם הייעוץ המשפטי שלנו וגם אתם מתואמים באופן מלא.

אביגל כספי: בעקבות הערות יש תיקונים.

מיכאל ביטון: תיכף נתייחס להערות.

מיכאל ביטון: עד כאן האם יש הערות למישהו פה או למישהו בזום על מה שהוקרא?

מיכאל ביטון: רק לנושא הזה, לא לנושאים אחרים.

מיכאל ביטון: כרגע אין.

מיכאל ביטון: חברת הכנסת נירה שפק, ספציפית לנוסח הזה יש לך הערות?

נירה שפק: לא.

נירה שפק: אני שמחה שכאשר באים עם כוונה שנקודת האיזון חייבת לתת מענה לכל הצדדים שמגיעים בהסכמות, מה יותר כיף לנו.

נירה שפק: אתייחס ליתר בהמשך.

מיכאל ביטון: בואו נשמע על התיקונים לנוסח ונעשה הקראה.

אביגל כספי: תיקון אחד הוא בפסקה (2) כתוב: "אחרי "על פי תוצאות הסקר" בא "חישוב עלות"".

אביגל כספי: התיקון פה נובע בגלל חישוב העלויות.

אביגל כספי: פסקה (1) מתייחסת לעלות, שהיא המונה, פסקה (2) מתייחסת למכנה.

אביגל כספי: המכנה צריך להיות ביחס לרפתות של יצרנים.

אביגל כספי: אם מוזכרת בתקנה העלות, זה לא שהעלות שמחושבת בפסקה (1) תחושב על פי העלויות של הסקר אלא על פי מה שמייצג הממוצע.

אביגל כספי: זו הערה שהתקבלה על ידי משרד החקלאות, לכן זה יהיה בפסקה (2): "אחרי "על פי תוצאות הסקר" בא "ביחס לרפתות של יצרנים שמכסתם היא בהיקף של 700 אלף ליטר או יותר"".

נירה שפק: כך כתוב בנוסח שקראו קודם.

אביגל כספי: נכון, אבל זה עניין של מיקום.

אביגל כספי: אם מסתכלים על התקנה, התקנה עם התיקון הייתה יוצאת: "עלות ייצור ליטר חלב תייצג את עלות הייצור כאמור בפסקה (1)" ואז היה כתוב "חישוב עלות כאמור" – בקיצור, יתייחסו שוב לחישוב של העלות בפסקה (1), כאשר החישוב של העלות בפסקה (1) כבר מתוקן אז אין טעם לתקן את הפסקה פעמיים.

נירה שפק: זה כבר מתוקן, זה מה שהקריאו קודם.

נירה שפק: תתקני אותי אם אני טועה.

חגית איגרמן: הורדנו את החלק הראשון של המשפט שמתייחס לחישוב העלות.

מיכאל ביטון: בכל מקרה התיקון הזה מוסכם אז בואו לא נתעכב.

מיכאל ביטון: מה הדבר השני?

אביגל כספי: הדבר השני הוא תיקון טכני יותר, זה פשוט איך להכניס את עניין מועד החישוב וההפחתה של 2.8 אגורות כך שזה ישולב בתוך התקנות, לא כדבר חיצוני.

מיכאל ביטון: זה גם מוסכם על ידי משרד החקלאות.

מיכאל ביטון: אנחנו צריכים לקרוא שוב את הנוסח או שנסתפק בהבהרות האלה?

מיכאל ביטון: תקרא את התיקונים.

אסף לוי: אדוני היושב-ראש, תוך דקה וחצי אני מסיים את הכול.

אסף לוי: תקנות תכנון משק החלב (מנגנון לעדכון מחירים מזעריים של ליטר חלב) (הוראת שעה), התשפ"ב-2021 "בתוקף סמכותנו לפי סעיף 44(ב)(1), (3) ו-(4) לחוק תכנון משק החלב, התשע"א-2011 (להלן – החוק), ובאישור ועדת הכלכלה של הכנסת, אנו מתקינים תקנות אלה:

אסף לוי: תקנה 1 – הוראות שעה (א) על אף האמור בתקנות תכנון משק החלב (מנגנון לעדכון מחירים מזעריים של ליטר חלב), התשע"ב-2012 (להלן – התקנות העיקריות), בתקופה שמיום תחילתן של תקנות אלה עד יום י"ט בטבת התשפ"ד (31 בדצמבר 2023), יראו כאילו בתקנה 6(א) לתקנות העיקריות – (1) בפסקה (1), בסופה בא "חישוב עלות כאמור יתבסס על תוצאות הסקר ביחס לרפתות של יצרנים שמכסתם היא בהיקף של 700 אלף ליטר או יותר"; (2) בפסקה (2), אחרי "על פי תוצאות הסקר;" בא "ביחס לרפתות של יצרנים שמכסתם היא בהיקף של 700 אלף ליטר או יותר".

אסף לוי: (ב) על אף האמור בתקנות העיקריות – לעניין הרבעון השלישי והרבעון הרביעי של שנת 2021, יראו כאילו בתקנה 7(4) לתקנות העיקריות – (1) אחרי "לפסקה 1" יבוא "ואולם בנוגע לרבעון השלישי של שנת 2021, חישוב המחיר הרבעוני לליטר חלב יבוצע ביום הראשון לאותו רבעון; המחיר הרבעוני יחושב.

אסף לוי: (2) בסופו יבוא "והכול בהפחתה של 2.8 אגורות".

אסף לוי: תקנה 2 – תחילה תחילתן של תקנות אלה ביום כ"א בתמוז התשפ"א (1 ביולי 2021).

אסף לוי: "

מיכאל ביטון: דקה וחצי באמת.

מיכאל ביטון: כאשר מישהו קורא מהר, החשש הוא שאנשים לא יבינו.

מיכאל ביטון: הדיון הזה משודר לציבור.

מיכאל ביטון: יאמרו: הקראתם, הקראתם, אבל כמה חלב עולה?

מיכאל ביטון: מה המחיר של חלב?

מיכאל ביטון: מה המספר?

אסף לוי: 5.95 שקל.

מיכאל ביטון: הפרט הזה לא כתוב בתקנות.

אסף לוי: ועדת היישום קובעת אותו ערב כל רבעון.

אסף לוי: בגלל זה אני מבקש להודות ליושב-ראש שקבע את הדיון, כי אנחנו בפתחו של הרבעון הרביעי שבא לטובה אחרי החגים ולכן הזמן היה קצר כדי שנוכל להפחית את המחיר.

אסף לוי: אני מודה מאוד על קיום הדיון בזמן הזה.

מיכאל ביטון: כלומר המחיר הוא 5.95 שקלים לליטר.

מיכאל ביטון: כמה אגורות הפחתנו?

אסף לוי: מאחר וכבר ביולי 2021, בהתאם לחוות הדעת המשפטית לקביעת המחיר הרבעוני לרבעון השלישי, מאחר והחוק עבר בקריאה הראשונה, כדי למנוע את עליית המחיר שהייתה צפויה בגלל עליית התשומות, בעיקר של המזון שהפרות אוכלות, אז אנחנו מעריכים שכרגע – עוד לא נעשה החישוב – לא תהיה עלייה ברבעון הרביעי.

אסף לוי: אנחנו כבר מפעילים את החישוב הזה דה פקטו.

מיכאל ביטון: תודה רבה לאנשי משרד החקלאות והאוצר.

מיכאל ביטון: נירה רוצה להגיד משהו.

נירה שפק: אנחנו בפתחה של שנה חדשה, תקופה חדשה, תקציב למדינת ישראל שעבר בקריאה הראשונה ועובר לשלב הוועדות.

נירה שפק: תפקידנו בוועדות הוא למצוא את נקודת האיזון, כפי שאמרתי קודם, בין שמירה במקרה הזה על החקלאות הישראלית, על הענפים, על ביטחון המזון שלנו, על יוקר המחיה ועל מתן תשלום הוגן לחקלאים, זה התפקיד שלנו בבקרה.

נירה שפק: חלקנו בקואליציה וחלקנו באופוזיציה אבל בסוף פה בוועדות זה מהותה של העבודה הפרלמנטרית שלנו.

מיכאל ביטון: דברי הסיכום של נירה ארוכים יותר מן התקנות, אבל לא משנה.

מיכאל ביטון: אנחנו נקבל את זה באהבה כי היא חדשה וחגיגית ובלעדיה הייתי פה לבד, אז בבקשה.

נירה שפק: באתי להיות לעזר.

נירה שפק: השיח על הרפורמה בחקלאות, בגלל זה חשוב לי לומר את זה.

נירה שפק: אני מציינת את משק החלב, שאנחנו הולכים לישיבות בוועדות על הרפורמה בחקלאות וראינו שיש ענפים שבהם הגענו למצבים לא נעימים.

נירה שפק: אני ארצה מאוד שאותו שיח שהיה במשק החלב, בהסכמות בין הוועדות לשדולות לנציגים, נביא לאותו מצב גם בענפים אחרים.

נירה שפק: זו הבקשה שלי לשנה החדשה, שנדע לייצר את אותו דבר.

נירה שפק: תודה.

מיכאל ביטון: תודה, מקסימה.

מיכאל ביטון: באמת דברים אמיתיים ומדויקים.

מיכאל ביטון: הקראנו את התקנות.

מיכאל ביטון: אנחנו מצביעים עליהן פה אחד.

מיכאל ביטון: התיקונים עברו.

מיכאל ביטון: בגלל שסוגיית החקלאות הופכת להיות סוגיה מרכזית בדיוני התקציב וחוק ההסדרים, אנחנו מאתגרים את משרד החקלאות ואת משרד האוצר ואת כל הגופים הרלוונטיים לנצל את הזמן של פגרת הכנסת ולהגיע אלינו עם נוסחים מוסכמים על 80% או 90% מן הגופים ומציבור החקלאים, גם בסוגיית ההטלה, גם בסוגיית ענף הצמחים על סוגיו, לגבש את ההסכמות הללו מראש.

מיכאל ביטון: זה יקל על עבודת הכנסת ועל היכולת לאשר את תיקוני החקיקה הנדרשים.

מיכאל ביטון: אומרים לי פה שצריך לקיים הצבעה.

מיכאל ביטון: מי בעד?

מיכאל ביטון: בעד – 2

מיכאל ביטון: התקנות אושרו פה אחד.

מיכאל ביטון: שתהיה לכולם שנה טובה וחג שמח.

מיכאל ביטון: תודה רבה.